རྒྱལ་ཆེན་བཞི་ཡི་ཆ་ལུགས་ཀྱི་སྐོར་
གཟི་བརྗིད་ཨ་དཀར་ཐེག་པ་ལས། ཐོག་མར་བསྲུང་བ་མཚམས་ལས་སུ། །ཕྱི་ནང་གསང་བ་གསུམ་དུ་ཤེས། །ཐོག་མར་ཕྱི་ཡི་མཚམས་ལས་སུ། །གསས་མཁར་གསང་བ་སྒོ་དགུ་ལས། །ཕྱི་མཚམས་གཉན་པོ་བསྲུང་བའི་ཕྱིར། །སྔོན་གྱི་རྒྱལ་བའི་བཀའ་ཉན་ཅིང་། །གཤེན་རབ་བཀའ་ཡི་ཕོ་ཉ་ནི། །ཐེར་ཟུག་དབལ་གྱི་རྒྱལ་པོ་བཞི། །ཕྱོགས་བཞི་ཁྲིམས་སྐོས་མངའ་དབང་མཛད། །དབང་ཆེན་རྒྱལ་པོ་སྡེ་བཞི་ལ། །རྒྱལ་ས་གོང་འོག་བར་དང་གསུམ། །བར་ནི་གཉའ་ཤིང་འཛིན་ན་ཡོད། །ཐ་མ་མུ་ཁྱུད་འཛིན་ན་ཡོད། །མུ་ཁྱུད་འཛིན་གྱི་ཕྱོགས་བཞི་ན། །རྒྱལ་ཆེན་རྒྱལ་ས་ཐ་མ་བཞི། །རི་རབ་ལྷུན་པོའི་ཤར་ཕྱོགས་ན། །མུ་ཁྱུད་འཛིན་གྱི་རྩེ་མོ་ན། །ཕོ་བྲང་ཆེན་པོ་དུང་ལོ་ལྗང་། །རྒྱལ་པོ་ཆེན་པོ་དུང་ལྡན་སྐྱོང་། །བཙུན་མོ་མེ་ཏོག་ཙམ་བྷ་མ། །མཁའ་ལྡིང་ཁྲི་ཁྲག་བཅོ་བརྒྱད་སྐྱོང་། །ལུས་འཕགས་པོ་ཡི་སྐྱེ་བྱེད་འཛིན། །རི་རབ་ལྷུན་པོའི་བྱང་ཕྱོགས་ན། །མུ་ཁྱུད་འཛིན་གྱི་རྩེ་མོ་ན། །ཕོ་བྲང་ཆེན་པོ་གསེར་འོད་ལྗོན། །རྒྱལ་པོ་ཆེན་པོ་གསེར་ལྡན་སྐྱོང་། །བཙུན་མོ་ནེ་ར་ཧ་ལོ་མ། །དྲུལ་བུམ་ཁྲི་ཚོ་བཅོ་བརྒྱད་སྐྱོང་། །སྒྲ་མི་སྙན་གྱི་ཚེ་དཔལ་བསྐྱེད། །རི་རབ་ལྷུན་པོའི་ནུབ་ཕྱོགས་ན། །ཕོ་བྲང་ཆེན་པོ་ཟངས་འོད་ལྗོན། །རྒྱལ་པོ་ཆེན་པོ་དབང་ལྡན་སྐྱོང་། །བཙུན་མོ་བྷུད་དྷ་བྷ་རི་མ། །ལྟོ་འཕྱེ་ཁྲི་ཚོ་བཅོ་བརྒྱད་སྐྱོང་། །བ་ལང་སྤྱོད་ཀྱི་དམུ་ཡད་འཛིན། །རི་རབ་ལྷུན་པོའི་ལྷོ་ཕྱོགས་ན། །ཕོ་བྲང་ཆེན་པོ་གཡུ་ལོ་ལྗོན། །རྒྱལ་པོ་ཆེན་པོ་དཔལ་ལྡན་སྐྱོང་། །བཙུན་མོ་ཨུད་དཔལ་ཟུར་ཕུད་ཅན། །རོ་ལངས་ཁྲི་ཚོ་བཅོ་བརྒྱད་སྐྱོང་། །འཛམ་བུ་གླིང་གི་བཅུད་མདངས་བསྐྱེད། །རྒྱལ་ཆེན་རྒྱལ་ས་ཐ་མ་ཡིན། །རྒྱལ་ཆེན་རྒྱལ་ས་བར་མ་ནི། །རི་རབ་ལྷུན་པོའི་ཤར་ཕྱོགས་ཀྱི། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་མེ་ཏོག་སྤུངས། །རྒྱལ་པོ་ཆེན་པོ་ཡུལ་འཁོར་སྲུང་། །དྲི་ཟའི་རྒྱལ་མོ་འཁོར་སྐྱོང་མ། །དྲི་ཟའི་གྲོང་ཁྱེར་འབུམ་ཕྲག་སྐྱོང་། །ཞི་བ་ལས་ཀྱི་བསྟན་པ་བསྲུང་། །རི་རབ་ལྷུན་པོའི་བྱང་ཕྱོགས་ན། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་ལྕང་ལོ་ཅན། །རྒྱལ་པོ་ཆེན་པོ་རྣམ་ཐོས་སྲས། །གནོད་སྦྱིན་རྒྱལ་མོ་ནོར་སྐྱོང་མ། །གནོད་སྦྱིན་གྲོང་ཁྱེར་འབུམ་ཕྲག་སྐྱོང་། །རྒྱས་པ་ལས་ཀྱི་བསྟན་པ་སྲུང་། །རི་རབ་ལྷུན་པོའི་ནུབ་ཕྱོགས་ན། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་རྒྱ་མཚོ་གླིང་། །རྒྱལ་པོ་ཆེན་པོ་སྤྱན་མི་བཟང་། །ཀླུ་དབང་རྒྱལ་མོ་བསྟན་སྐྱོང་མ། །ཀླུ་དབང་གྲོང་ཁྱེར་འབུམ་ཕྲག་སྐྱོང་། །དབང་ཕྱུག་ལས་ཀྱི་བསྟན་པ་སྲུང་། །རི་རབ་ལྷུན་པོའི་ལྷོ་ཕྱོགས་ན། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་བོན་འཁོར་གླིང་། །རྒྱལ་པོ་ཆེན་པོ་བོན་གྱི་འཕགས། །གཤིན་རྗེའི་རྒྱལ་མོ་དམག་སྐྱོང་མ། །གཤིན་རྗེའི་གྲོང་ཁྱེར་འབུམ་ཕྲག་སྐྱོང་། །མངོན་སྤྱོད་ལས་ཀྱི་བསྟན་པ་སྲུང་། །རྒྱལ་ཆེན་རྒྱལ་ས་བར་མ་ཡིན། །རྒྱལ་ཆེན་རྒྱལ་ས་གོང་མ་ནི། །ཡོངས་འདུས་ཤིང་གི་ཤར་ཕྱོགས་ན། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་གཡུང་དྲུང་གླིང་། །རྒྱལ་པོ་ཆེན་པོ་ཤེལ་དཀར་འོད། །དཀར་མོ་གཟི་ལྡན་དུང་སྐྱོང་མ། །ཡབ་ཡུམ་སྤྲུལ་པའི་བཀའ་འཁོར་ནི། །དྲི་ཟའི་སྐྱེས་ཕྲན་འབུམ་གྱིས་བསྐོར། །དྲི་ཟའི་གྲོང་ཁྱེར་ཁ་གནོན་མཛད། །རྒྱལ་པོ་གིང་ཆེན་ཕོ་ཉ་འགྱེད། །ཤར་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །ཡོངས་འདུས་ཤིང་གི་བྱང་ཕྱོགས་ཀྱི། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་རིན་ཆེན་གླིང་། །རྒྱལ་པོ་ཆེན་པོ་ནམ་མཁའ་སྣང་། །དམར་མོ་བཀྲག་ལྡན་ནོར་རྒྱུན་མ། །ཡབ་ཡུམ་སྤྲུལ་པའི་བཀའ་འཁོར་ནི། །གནོད་སྦྱིན་སྐྱེས་ཕྲན་འབུམ་གྱིས་བསྐོར། །གནོད་སྦྱིན་གྲོང་ཁྱེར་ཁ་གནོན་མཛད། །བཙན་དང་མ་མོ་ཕོ་ཉར་འགྱེད། །བྱང་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །ཡོངས་འདུས་ཤིང་གི་ནུབ་ཕྱོགས་ཀྱི། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་པདྨ་གླིང་། །རྒྱལ་པོ་ཆེན་པོ་འོད་དཀར་འཛིན། །སྔོན་མོ་གཟི་ལྡན་མདངས་ལེན་མ། །ཡབ་ཡུམ་སྤྲུལ་པའི་བཀའ་འཁོར་ནི། །ཀླུ་དབང་སྐྱེས་ཕྲན་འབུམ་གྱིས་བསྐོར། །ཀླུ་དབང་གྲོང་ཁྱེར་ཁ་གནོན་མཛད། །བདུད་དང་མ་མོ་ཕོ་ཉར་འགྱེེད། །ནུབ་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །ཡོངས་འདུས་ཤིང་གི་ལྷོ་ཕྱོགས་ཀྱི། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་འཛའ་རན་དྷ། །རྒྱལ་པོ་ཆེན་པོ་འཛིན་གྱི་བདག །མཐིང་ནག་བརྗིད་ལྡན་བདུད་འདུལ་མ། །ཡབ་ཡུམ་སྤྲུལ་པའི་བཀའ་འཁོར་ནི། །གཤིན་རྗེའི་སྐྱེས་ཕྲན་འབུམ་གྱིས་བསྐོར། །གཤིན་རྗེ་གྲོང་ཁྱེར་ཁ་གནོན་མཛོད། །ཆུད་དང་མ་མོ་ཕོ་ཉ་འགྱེད། །ལྷོ་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །རྒྱལ་ཆེན་རྒྱལ་ས་གོང་མ་ཡིན། །དབང་བསྒྱུར་རྒྱལ་པོ་ཆེན་པོ་བཞི། །གཙོ་འཁོར་སྤྲུལ་པ་བསམ་མི་ཁྱབ། །འགྲོ་ན་སྟོང་གསུམ་གོམ་པ་གཅིག །བཏེག་ན་ཚངས་རྒྱུང་ཕྱག་གི་མཐིལ། །བཞད་ན་ཉི་ཟླ་ཐང་ལ་ལྷག། །ཞི་བར་གནས་ན་སྣང་སྲིད་བདེ། །རྒྱས་པར་མཛད་ན་ཚེ་ནོར་འཕེལ། །དབང་དུ་བསྒྱུར་ན་སྟོང་ཁམས་སྡུད། །དྲག་པོར་སྤྲུལ་ན་དབུ་བརྙན་འབྱིན། །གདན་ལ་བཞུགས་ན་སྲིད་གསུམ་གནོན། །གདན་ལས་བསྐྱོད་ན་ཁམས་གསུམ་གཡོ། །པུ་ཐོ་དམར་པོ་རྟེན་དུ་གཟུག །གསེར་སྐྱེམས་གཡུ་མངོན་ཕུད་ཀྱིས་མཆོད། །སྔོན་གྱི་སྟོན་པའི་བཀའ་ཉན་བདག །དམ་ལས་མི་འདའ་ལས་དབང་བསྒྱུར། །ཕྱི་ཡི་མཚམས་སུ་ཤེས་པའོ། ། ཞེས་རྒྱལ་ཆེན་སྒོ་སྲུང་དུ་བཀོད་པའི་རྒྱུ་མཚན་དང་དགོས་པ་ཕན་ཡོན་བཅས་རྒྱ་ཆེར་གསུངས་པ་དང་བསྟུན་ནས་འདུས་སྡེའི་གཙུག་ལག་ཁང་སོགས་ཀྱི་སྒོ་ཁྱམས་སུ་བཞེངས་པའི་སྲོལ་ནི་ཁུངས་ལྡན་ཞིག་ཏུ་མངོན། འོན་ཀྱང་རྒྱལ་ཆེན་རྣམས་ཀྱི་སྐུ་མདོག་ཕྱག་མཚན་དམུས་ལོང་གིས་ཤིག་ཟིན་པ་བཞིན་གཅིག་རྗེས་གཉིས་མཐུད་བྱེད་པ་ནི་བླུན་རྟགས་ཆེན་པོ་ཞིག་སྟེ། རྒྱུད་སྡེ་སོ་སོའི་ཁུངས་ནས་ གསལ་བར་ཐོན་བཞིན་ཆ་འཇོག་མི་བྱེད་པར་ཐིག་དཔེ་ཚགས་པར་གཅིག་ལ་གཞི་བཅོལ་བའི་རིགས་ནི་ལུང་འགལ་ཆེན་པོ་ཞིག་ཡིན་པར་མཐོང་། དེས་ན་གཞུང་གང་ལ་བསྟུན་ན་དེ་ཡི་ནང་བཞིན་བྱེད་དགོས་རྒྱུ་ཡིན་པས། སྐབས་འདིར་གཞུང་ཆེན་ཁག་ནས་གསལ་བ་ཟུར་དུ་བཀོད་པའི་ངལ་བ་བྱས་པ་ནི། བོན་བསྟན་གྱི་གསལ་བྱེད་གཞུང་ལ་བལྟ་སྟངས་ཀྱི་ལྡེ་མིག་ཅིག་སྦྱིན་པར་བྱའོ། །